പാറ പൊടിയുന്നു മനുഷ്യര് പിടയുന്നു നിരവധി പാരിസ്ഥിതിക പ്രശ്നങ്ങളെക്കുറിച്ചു ലോകം ചര്ച്ചചെയ്യുമ്ബോഴും അതിനുള്ള പരിഹാര മാര്ഗം കണ്ടെത്തുന്നതില് ജനങ്ങള്ക്കോ അവരെ ഭരിക്കുന്നവര്ക്കോ ആത്മാര്ഥശ്രമം ഇല്ലെന്നതാണു സത്യം. മനുഷ്യന്റെ ഭൗതിക സാഹചര്യങ്ങളിലുള്ള വികാസമാണ് മാനവ പുരോഗതിയായും രാഷ്ട്രത്തിന്റെ വളര്ച്ചയായും രേഖപ്പെടുത്തുന്നത്. ഇതിനിടയില് ഗാന്ധി ജയന്തിദിനത്തില് പരിസര ശുചീകരണം നടത്തിയും പരിസ്ഥിതി ദിനത്തോടനുബന്ധിച്ച് ആവേശത്തോടെ ഏതാനും ചെടികളും മരങ്ങളും നട്ടും ഭൂരിപക്ഷത്തിന്റെയും പ്രകൃതിസ്നേഹം അവസാനിക്കുന്നു. പിന്നീട് ഉരുള്പൊട്ടലും മണ്ണിടിച്ചിലും പോലുള്ള പ്രകൃതിക്ഷോഭങ്ങളുണ്ടായി ദുരന്തങ്ങളുടെ ആഘാതത്തില്പ്പെടുമ്ബോള് മാത്രമാണു നമ്മള് വീണ്ടും പ്രകൃതിയിലേക്ക് നോക്കാന് നിര്ബന്ധിതരാകുന്നത്. ഇതിനിടയില് പുഴയും മണ്ണും മലയും മാഫിയകള്ക്കു തീറെഴുതി കൊള്ളലാഭമുണ്ടാക്കാന് അവസരം നല്കി സര്ക്കാരും പ്രതികരിക്കാന് മറന്നു ജനങ്ങളും മുന്നോട്ടു പൊയ്ക്കൊണ്ടേയിരിക്കുന്നു. ഈയൊരു നിയന്ത്രണമില്ലാത്ത പോക്കാണ് ഇത്തവണയും തീവ്രമഴയെത്തുടര്ന്നു മലയോരമേഖലകളെ തകര്ത്തതെന്നു വീണ്ടും വ്യക്തമാക്കപ്പെട്ടിരിക്കുന്നു. 2018 ലെ മഹാപ്രളയത്തെ സര്ക്കാര് സ്പോണ്സേര്ഡ് എന്നായിരുന്നു പ്രതിപക്ഷം വിമര്ശിച്ചത്. അണക്കെട്ടുകളിലെ ജലനിരപ്പ് നിയന്ത്രിച്ചു നിര്ത്തുന്നതിലുണ്ടായ അറിവില്ലായ്മ അപകടത്തിന്റെ വ്യാപ്തി കൂട്ടിയെന്നതു സത്യമായ കാര്യമാണ്. അനിയന്ത്രിത പാറ ഖനനം കേരളത്തിന്റെ ഭൂപ്രകൃതിക്കു ഏല്പ്പിക്കുന്നതു കടുത്ത ആഘാതമാണെന്ന സത്യം തിരിച്ചറിഞ്ഞിട്ടും നിയന്ത്രിക്കാന് കഴിയാത്ത സര്ക്കാരുകളുടെ സമീപനത്തെ എങ്ങനെയാണ് വിശേഷിപ്പിക്കാന് കഴിയുക?. യഥാര്ഥത്തില് മഹാപ്രളയം മാത്രമല്ല ആവര്ത്തിച്ചുകൊണ്ടിരിക്കുന്ന പ്രകൃതിദുരന്തങ്ങളും സര്ക്കാര് സ്പോണ്സേര്ഡ് എന്ന ഗണത്തില്പ്പെടുത്താന് കഴിയുന്നതാണ്. ക്വാറികളില് സ്ഫോടനം നടക്കുമ്ബോള് ചുറ്റുപാടുമുള്ള കുന്നുകളിലെ പാറയുടെ ഘടനയെ അതു തീര്ച്ചയായും ബാധിച്ചിരിക്കും. ഇതു പാറകളുടെ വിഘടനത്തിനു കാരണമാകുമെന്നും പ്രദേശം തന്നെ ദുര്ബലമായി ദുരന്തങ്ങള്ക്കു വഴിതെളിക്കാമെന്നും ഉപദേശിച്ച മാധവ് ഗാഡ്ഗില്ലിന്റെ വാദത്തോടു യോജിക്കുകയോ വിയോജിക്കുകയോ ചെയ്യാം. എന്നാല് ഇത്തവണ കൂടുതല് നാശമുണ്ടായ കൂട്ടിക്കല് പഞ്ചായത്തിലെ കൊടുങ്ങ , ഇളംങ്കാട് എന്നിവിടങ്ങളില് വന് പാറമടകള് പ്രവര്ത്തിക്കുന്നുണ്ടെന്നതു യാഥാര്ഥ്യമാണ്. കൂടാതെ ചെറുതും വലുതുമായ ഏഴോളം പാറമടകള് കഴിഞ്ഞ രണ്ടു വര്ഷമായി ഇവിടെ പ്രവര്ത്തിച്ചുവരുന്നു. കേരളത്തിലാകെ 5,924 ക്വാറികള് പ്രവര്ത്തിക്കുന്നതായി റിപ്പോര്ട്ടുണ്ട്. ഇതില് മൂന്നില് ഒന്നിനുപോലും സര്ക്കാരിന്റെ അനുമതിയില്ലെന്നു വരുമ്ബോള് കാര്യങ്ങളെത്രമാത്രം അനധികൃതമായിട്ടാണു നടക്കുന്നതെന്നു വ്യക്തം. അധികാരികളുടെ ഒത്താശയില്ലാതെ ഇവയ്ക്കൊന്നും മുന്നോട്ടുപോകാനാവില്ല. മഹാപ്രളയത്തിനുശേഷവും സര്ക്കാര് ഇരുന്നൂറിലേറെ പുതിയ ക്വാറികള്ക്കു അനുമതി നല്കുകയുണ്ടായി. ദുരന്തങ്ങളുടെ പശ്ചാത്തലത്തില് വിമര്ശനങ്ങള് ശക്തമായതോടെ സാങ്കേതികമായി എല്ലാ കാര്യങ്ങളും പരിശോധിച്ചാണു ക്വാറികള്ക്ക് അനുമതി നല്കുന്നതെന്നും ആവശ്യമായ പരിശോധന നടത്തി നടപടി സ്വീകരിക്കുമെന്നും മുഖ്യമന്ത്രി പ്രതികരിച്ചു. മുട്ടില് മരംമുറി വിവാദമായപ്പോഴും മന്ത്രിമാരും ഉദ്യോഗസ്ഥരടക്കമുള്ളവര് പറഞ്ഞതും ഇതുതന്നെ. സാങ്കേതിക കാര്യങ്ങള് നിശ്ച്ചയിച്ചവര്ക്കു മുന്നിലൂടെയല്ലേ മാഫിയകള് മരങ്ങള് മുറിച്ചുകടത്തിയത്?. കൊള്ളക്കാര്ക്കു പഴുതു നല്കുന്ന വിധത്തില് സാങ്കേതികത്വങ്ങള് തീരുമാനിക്കുന്നവര് പിന്നീടു കുറ്റക്കാര്ക്കെതിരേ നടപടി സ്വീകരിക്കുമെന്നു പറയുന്നതില് യാതൊരു കഴമ്ബുമില്ല. നാടിനു കടുത്ത ഭീഷണിയായി മാറിയിരിക്കുന്ന ക്വാറികളുടെ കാര്യത്തില് അവയുടെ പ്രവര്ത്തനം നിയന്ത്രിക്കുന്നതിനു സര്ക്കാര് സ്വീകരിച്ച ഒരു നടപടിയെങ്കിലും വ്യക്തമാക്കാന് കഴിയുമോ ?. എത്ര കഷ്ടപ്പെട്ടാണ് ജനവാസമേഖല , വനപ്രദേശം എന്നിവയ്ക്കരുകില് ക്വാറികള് അനുവദിക്കുന്നതിലുള്ള ദൂരപരിധി സര്ക്കാര് കുറച്ചു നേടിയത്. കേന്ദ്ര നിയമം അനുസരിച്ച് വനപ്രദേശത്തിനു അഞ്ചു കിലോമീറ്റര് പുറത്തുമാത്രമേ ഖനനം അനുവദിക്കാന് കേരളത്തിനു അനുവാദമുള്ളു. അത് 100 മീറ്ററാക്കി കുറയ്ക്കാന് കേരളം നടത്തിയ ശ്രമം ആരെ സഹായിക്കാനാണ് ?. ക്വാറികള് തമ്മിലുള്ള ദൂരപരിധി കൂട്ടണമെന്ന കോടതി നിര്ദേശവും കേരളം തള്ളി. കേരളത്തിന്റെ പരിസ്ഥിതിക്കു മുറിവേല്പ്പിച്ചു കൊണ്ടിരിക്കുന്ന ക്വാറികള് വ്യപകമാക്കാനുള്ള ശ്രമങ്ങള് ഇനിയെങ്കിലും അവസാനിപ്പിക്കണം. ദുരന്തങ്ങള് ആവര്ത്തിച്ചിട്ടും തെറ്റു തിരുത്താന് കഴിയാത്തതിനു നീതീകരണമില്ല. ആഗോള വ്യാപകമായ കാലാവസ്ഥാ മാറ്റങ്ങള്ക്കൊപ്പം മനുഷ്യരുടെ കൊള്ളരുതായ്മകളും വര്ധിക്കുമ്ബോഴാണ് ആളുകളുടെ ജീവിതം ദുരന്തമുഖത്തേക്കു കൂടുതലായി അടുക്കുന്നത്.